作者:徐經孫
標題:乳燕飛・賀新郎
內容:一雨炎□洗。似天知、溪山佳處，玳筵珠履。六十年前今朝慶，門左桑弧蓬矢。也似恁、鬱蔥佳氣。綠鬢童顏春未老，問壽星、模樣君真是。新甲子，從頭起。應門有子能承志。總人間、皺眉底事，不關君耳。看不日孫枝毓秀，袞袞教人滿意。更又報、門闌多喜。飽受人生真富貴，便蟠桃、三熟堪彈指。知幾個，千秋歲。